Ɩnʋ Pilato lɛha bɛkpa Yesu ya,
yɛpɩtɩ mʋ atɔ wanklaan.
Ɩsa akɔpʋ amʋ bɔlʋ obungyo-awu,
bwɛ mʋ́ owiepa bun mʋ nwun,
bɔwa mʋ liga pɛpɛ kʋ.
Ɩnʋ bɛnatɩ bwɛ mʋ ahinla bɛɛ,
“Yudafɔ Owie,
fʋ nkpasʋ ɔnlɩnsʋ!”
Fówun bada mʋ ɩsʋtɔ kpa.
Pilato lɛtra dalɩ yɔ woyi-ɔnɔ ɩnʋ yɛbla amʋ́ ɔbɛɛ,
“Nakpa mʋ nɛba mlɩ,
amlɩwun ánɩ́ mmɔkʋwun lalahɛ kʋkʋ mʋ ɩwɩ.”
Brɛá Yesu lɛdalɩ ba a,
obungyo-awu ɩpa amʋ bun mʋ nwun,
ɔlɔwa liga pɛpɛ amʋ.
Pilato lɛbla amʋ́ ɔbɛɛ,
“Mʋ nɩ!”
Bulu igyi ahapʋ dɛhɛn pʋ́ Bulu ɔtswɛkpa agyopʋ amʋ benya wun mʋ pɛ,
bɔsʋra okitikiti blɩ bɛɛ,
“Da mʋ manta oyikpalihɛsʋ!
Da mʋ manta oyikpalihɛsʋ!”
Pilato lɛbla amʋ́ ɔbɛɛ,
“Mlɩ onuto mlɩkpa mʋ ya,
amlɩyɛda mʋ manta oyikpalihɛsʋ.
Mɩ mʋ́ mmɔkʋwun lalahɛ kʋkʋ mʋ ɩwɩá nɔ́pʋha mʋ ɩpɔn.”
Yudafɔ amʋ bɛbla mʋ bɛɛ,
“Anɩ mbla ɔnɔ a,
ilehian ánɩ́ obówu.
Tsufɛ ɔlɛblɩ ɔbɛɛ,
Bulu mʋ Bi mʋgyi.”
Brɛá Pilato lonu asʋn anfɩ a,
ifu lɛtra kɩta mʋ tsɩa mʋ́tɔ.
Oleyinki yɔ mʋ woyitɔ yɛfɩtɛ Yesu ɔbɛɛ,
“Nkʋnʋ fotsu?”
Tamɛ Yesu mɛkpla mʋ.
Mʋ́ sʋ Pilato lɛfɩtɛ mʋ ɔbɛɛ,
“Fʋmɛ́ɛkpla mɩ?
Fʋmeyin ánɩ́ mbʋ tumiá nɛ́talɩ si fʋ ntɛ nɛ́talɩ ha bɛ́da fʋ manta oyikpalihɛsʋ mɔ fʋ?”
Yesu lɛlɛ mʋ́ ɔnɔ ɔbɛɛ,
“Nɩ megyi Bulu lɛha fʋ ɔkpa a,
tɛkɩ fʋma tumi kʋkʋ mɩsʋ.
Ɩnɩ sʋ ɔha amʋʋ ɔlɔpʋ mɩ wa fʋ ɩbɩtɔ amʋ lakpan dʋn fʋ klɛ.”
Pilato lonu asʋn anfɩ a,
olekle osi Yesu.
Tamɛ Yudafɔ amʋ bɔsʋra okitikiti kʋklʋkʋʋ blɩ bɛɛ,
“Nɩ fesi ɔha anfɩ a,
mʋmʋ megyi Roma owie dɛhɛn mʋ nyawie fʋgyi.
Tsufɛ ɔhagyiɔha ánɩ́ ɔblɩ ɔbɛɛ owie mʋgyi lakʋsʋ lɩɩ Roma owie dɛhɛnsʋ!”
Brɛá Pilato lonu asʋn anfɩ a,
ɔlɛkpa Yesu dalɩ ba kpankpa,
tsia mʋ asʋngyi obia ánɩ́ itsie ɔtɩnɛkʋá bɔpʋ abwi bwɛ ɩnʋ,
bʋtɛtɩ ɩnʋ “Abwitɔ” sʋ.
(Bʋtɛtɩ ɩnʋ “Gabata” Hebri ɔblɩtɔ.)
Ɛkɛ amʋ igyi ogya ɔdʋdakɛ ha Israelfɔsʋ Katsʋn Nkɛ.
Ɩbɔ́bwɛ fɛ ɔpa doduanyɔtɔ a,
Pilato lɛbla Yudafɔ amʋ ɔbɛɛ,
“Mlɩ Owie amʋ nɩ!”
Bɔsʋra okitikiti bɛɛ,
“Kpa mʋ ya,
kpa mʋ ya,
afʋyɛda mʋ manta oyikpalihɛsʋ.”
Pilato lɛfɩtɛ amʋ́ ɔbɛɛ,
“Nda mlɩ owie manta oyikpalihɛsʋ?”
Bulu igyi ahapʋ dɛhɛn amʋ bɛbla mʋ bɛɛ,
“Anɩmá owie ɔkʋkʋ dʋn Roma owie dɛhɛn!”
Ɩnʋ Pilato lesi Yesu ha amʋ́ ɔbɛɛ,
bʋyɛda mʋ manta oyikpalihɛsʋ.
Ɩsa akɔpʋ amʋ bɛkpa Yesu natɩ.